Antònia Mesina

Antònia Mesina (Orgòsolo, 21 de làmpadas de su 1919 – Orgòsolo, 17 de maju de su 1935) est istada una tzitadina de Orgòsolo venerada che a biada dae sa Crèsia catòlica, chi nde tzèlebrat sa memòria litùrgica su 17 de maju.

Che a Maria Goretti, Antonia Mesina, sòtzia lega de s'Atzione Catòlica, l'ant ochida in su mentres chi si fiat oponende a unu tentativu de violèntzia sessuale; pro custu sa Crèsia reconnoschet in issa una "màrtire de sa puresa".

 Biografia 
Antònia Mesina est nàschida in Orgòsolo, tzentru barbaritzinu in provìntzia e diòtzesi de Nùgoro. Fiat sa segunda de sos deghe fìgios de Agostinu Mesina, guàrdia campestre, e de Gràtzia Rubanu. L'ant batiada in sa parròchia de Santu Perdu e at retzidu sa Crèsima su 10 de santandria de su 1920, dae sas manos de su pìscamu de Nùgoro Luca Canepa.

A s'edade de sete annos at retzidu sa prima Comunione. At fatu parte de sa Gioventude Feminile de s'Atzione Catòlica, dae su 1929 a su 1931 che a "beniamina", dae su 1934 che a sòtzia efetiva.

Su mangianu de su 17 de maju de su 1935, a pustis de àere pigadu parte a sa missa in parròchia, est andada a su sardu a fùrriu a sa bidda chirchende linna, netzessària pro sa coghidura de su pane in domo. In caminu at adobiadu una bighina de domo, Annedda Castangia, chi a pustis diat divènnere su testimòngiu printzipale de sos fatos in su protzessu penale e de beatificazione.In su mentres chi sas duas giòvanas fiant lighende in fàscios, postos in terra a carchi deghina de metros unu cun s'àteru, sa linna collida, Ignazio Catgiu, paesanu suo de bintun'annos, at agraedidu a Antònia Mesina, l'at tragada a intro de sas tupas e at intentadu de la violentare. Non chessinde in s'intentu suo, Catgiu at bisestradu sa pitzoca cun 74 corfos de perda, comente at verificadu s'autopsia. S'ùrtimu corfu, infertu cun una perda manna, l'at segadu sa conca e isfiguradu sa cara. Antònia Mesina non teniat nemmancu sèighi annos cando l'at ochida. S'interru, partetzipadu dae totu sos orgolesos, l'ant fatu in su 19 de maju. Ignazio Catgiu l'ant pigadu e cundennadu a morte su 27 de abrile de su 1937, sentèntzia esecutada pro mèdiu de sa fusilatzione acontèssida su 5 de austu de su matessi annu in Pradusardu, in sa comuna de Nùgoro.

 Beatificatzione 
Armida Barelli, chi aiat connotu Antònia Mesina durante una bìsita a Orgosolo, su 5 de santugaine de su 1935 at informadu su paba Pio XI de su fatu, presentende sa giòvana cun custas paràulas: "Nos permitimus de presentare su primu frore de sa Gioventude Feminina de s'Atzione Catòlica Italiana, su primu fìgiu segadu dae su martìriu, sa seighenne Antonia Mesina de Orgòsolo, educada a s'iscola de Maria Goretti".

Su 22 de cabudanni de su 1978 paba Giuanne Pàule I at fatu incumentzare su protzessu de canonizatzione. Antonia Mesina, in paris cun Pierina Morosini e Marcel Callu, l'ant beatificada su 4 de santugaine de su 1987 Giuanne Pàule II.

Su corpus de sa biada est espostu a sa veneratzione de sos fideles in sa cripta de sa crèsia parrochiale moderna de Orgòsolo, in su tzentru de sa bidda, a curtzu a sa domo de nàschida sua.

 Riferimentos 

 Bibliografia 

 Artìculos ligados 

 Orgòsolo
 Maria Goretti

 Àteros progetos 

 Ligàmenes esternos 

Categoria:Biografias
Categoria:Sardos